বন্যায় ভাসছে মহারাষ্ট্র, কর্নাটক! অসমে মৃত ১০, কোন রাজ্যে কী অবস্থা?

ওয়েব ডেস্ক: সময়ের আগেই মৌসুমি বায়ু (Monsoon) প্রবেশ করেছে দেশে। তার জেরেই প্রবল বর্ষণে বিপর্যস্ত দেশের একাধিক রাজ্য। দক্ষিণ থেকে উত্তর-পূর্ব, ভারতের একাধিক গুরুত্বপূর্ণ শহরের জনজীবন ব্যাহত হয়েছে ব্যপক বৃষ্টির জেরে।

কর্নাটক, সিকিম, মহারাষ্ট্র থেকে শুরু করে অসম, মিজোরাম, মণিপুর, অরুণাচল প্রদেশ- একাধিক রাজ্যে বানভাসি (Flood) অবস্থা। কোথাও বন্যা, কোথাও ভূমিধস, কোথাও আবার ক্ষতিগ্রস্ত পরিবহণ ব্যবস্থা। অসমের বন্যায় এখনও পর্যন্ত প্রাণ হারিয়েছেন অন্তত ১০ জন। কোন রাজ্যে কী অবস্থা? সেটা এবার একটু দেখে নেওয়া যাক।

আরও পড়ুন: শক্তি বাড়িয়ে টানা ৭ দিন বঙ্গে তাণ্ডব চালাবে নিম্নচাপ? দেখুন বিরাট আপডেট

মুম্বইয়ে অচলাবস্থা: কেরলে বর্ষার আগমনের পর থেকেই প্রবল বৃষ্টিতে কার্যত স্থবির মুম্বই শহর। কুরলা, সায়ন, দাদর, পারেলের মতো নিচু এলাকাগুলিতে ইতিমধ্যে জল জমে গিয়েছে। দৃশ্যমানতা কমে যাওয়ায় বিমান ওঠানামা ব্যাহত হচ্ছে। বন্যা পরিস্থিতির জেরে ট্রেন যোগাযোগও ব্যাহত।

কর্ণাটকে ভূমিধসে মৃত্যু: কয়েকদিনের টানা বৃষ্টিতে ব্যপক ক্ষতিগ্রস্ত হয়েছে কর্নাটকের উপকূলবর্তী অঞ্চলগুলি। একাধিক এলাকায় হয়েছে ভূমিধস। এখনও পর্যন্ত রাজ্যে ৫ জনের মৃত্যুর খবর পাওয়া গিয়েছে। প্রশাসন দুর্যোগ মোকাবিলায় তৎপর হলেও সময়ে সময়ে পরিস্থিতি আরও বেশি জটিল হয়ে উঠছে।

সিকিমে লাল সতর্কতা: উত্তর সিকিমে লাগাতার ভারী বৃষ্টির ফলে একাধিক এলাকায় ভূমিধস দেখা দিয়েছে। তিস্তা নদীর জল বিপদসীমার অনেক উপরে বইছে। ইতিমধ্যেই বন্যার জলে ভেসে গিয়েছে ফিদাং গ্রাম। রাজ্যে জারি করা হয়েছে লাল সতর্কতা।

বন্যায় ভাসছে অসম: অসমে বন্যা পরিস্থিতি ভয়াবহ আকার ধারণ করেছে। ৬টি জেলা ইতিমধ্যেই বন্যায় ভেসে গিয়েছে। ক্ষতিগ্রস্ত হয়েছে প্রায় ১০ হাজারেরও বেশি মানুষ। রাজ্যে মৃতের সংখ্যা বেড়ে ১০।

উত্তর-পূর্বে বন্যাতঙ্ক: মিজোরামে প্রবল বৃষ্টিতে অন্তত পাঁচটি হোটেল ধসে পড়েছে। ভূমিধসের ফলে যোগাযোগ ব্যবস্থা বিপর্যস্ত। এছাড়াও মণিপুর এবং অরুণাচল প্রদেশেও ভূমিধস ও বন্যা পরিস্থিতি তৈরি হয়েছে। জলমগ্ন হয়ে পড়েছে বিস্তীর্ণ এলাকা।